Imtella' Settembru 1, 2021 - Aġġornata 1 Ta' Settembru, 2021 2:29pm Kumpanija li talbet mandat ta' inibizzjoni bil-għan li ma titwaqqafx milli tkompli topera l-water park tal-Għadira, kellha t-talba tagħha miċħuda mill-Qorti. Il-Qorti semgħet kif fl-2015 il-kumpanija Water Leisure Limited ingħatat konċessjoni minn Transport Malta biex topera park tal-ilma fil-bajja tal-Għadira għal ħames snin. Skont il-kumpanija, meta f'Settembru tas-sena l-oħra din il-konċessjoni għalqet, kien hemm ftehim bil-fomm bejnha u bejn l-awtorità tat-trasport biex din tkompli topera l-park għal sena oħra minħabba l-effetti ħżiena li ħalliet il-Covid-19 fuq in-negozju. Madanakollu Transport Malta qalet li din l-estensjoni ġiet offruta bil-patt li l-kumpanija ċċedi l-jedd tal-ewwel rifjut meta tinħareġ sejħa ġdida għal din il-konċessjoni; liema jedd il-kumpanija qed tirrifjuta li ċċedi, u għalhekk attwalment qed tokkupa ż-żona bla titlu u bla ħlas. Fit-talba tagħha l-kumpanija saħqet li għandu jkollha d-dritt tal-ewwel rifjut imġedded, għaliex għamlet ħafna investiment f'dan l-operat proprju għax kellha moħħha mistrieħ li se tingħata preferenza. Il-Qorti, ippreseduta mill-Imħallef Christian Falzon Scerri, innutat li skont il-kuntratt iffirmat ħames snin ilu, dan ma jistax jiġi mġedded jew estiż, u meta jiskadi, ma jistax jerġa' jiġi ffirmat ftehim ieħor mal-operatur. Qalet li għalhekk ma setax isir ftehim bil-fomm biex dan jiġġedded. Il-Qorti żiedet li s-sidien tal-kumpanija ma jistgħux jinqdew bl-għodda tal-mandat ta' inibizzjoni biex iġiegħlu lill-TM tħallihom joperaw fuq il-baħar bil-kundizzjonijiet li jridu huma. Qalet li l-awtorità tat-trasport mhux biss għandha l-jedd, imma għandha d-dmir li tneħħi lill-operatur minn fuq il-post ladarba fil-preżent dan m'għandux titlu validu biex jibqa' hemm. Il-Qorti qalet li jekk kemm-il darba tinħareġ sejħa ġdida għall-park fuq il-baħar u l-awtorità tiddeċiedi li tagħti l-kuntratt ta' konċessjoni lill-ħaddieħor, m'hemm xejn milli jżomm lill-kumpannija milli tikkontesta dik l-għotja minħabba l-jedd tal-ewwel rifjut. Iddikjarat, għalhekk, li l-mandat t'inibizzjoni m'hemmx loku, u ordnat li jitħassar id-digriet tax-xahar li għadda li fih kienet laqgħet il-mandat b'mod proviżorju.